प्रवासी दिवस के समापन समारोह में बोलते हुए कई प्रवासी भारतीयों ने यह कहा कि, ‘ये ‘फील-गुड’ केवल दिल्ली, मुंबई और बैंग्लोर तक सीमित है। देश की राजधानी दिल्ली की सीमा पर बसे दादरी बाॅर्डर पर जाते ही एक दूसरा ही भारत नजर आता है।’ इन प्रवासियों ने भी भारत सरकार को चुनौती दी कि जब तक देश के देहातों में ‘फील-गुड’ की भावना नहीं पहुंचती तब तक ये बातें केवल स्टंटबाजी से ज्यादा कुछ मायने नहीं रखती। दरअसल, यह सब मीडिया मैनेजमेंट का खेल है। टीवी पर खाए-पिए, सुविधाभोगी, सत्ता के चाटुकारों को बिठा कर अगर देश की परिस्थिति का मूल्यांकन करवाया जाएगा तो सबको ‘फील-गुड’ ही लगेगा। सरकारी पैसे पर पांचसितारा होटलों में गोष्ठियों के नाम पर मुर्गे और दारू उड़ाने वाले और सरकारी खर्चे पर विदेश घूमने वालों को तो देश में हमेशा ही ‘फील-गुड’ लगता है। चाहे कोई दल सत्ता में हो ऐसे चारण और भाट हमेशा यही करते हैं। अगर वाकई भाजपा का यह दावा सही है कि उसने पांच साल में ऐतिहासिक उपलब्धियां हासिल की है तो इसका मूल्यांकन हिंदुस्तान के देहातों में करना होगा। जहां 70 फीसदी भारत बसता है।